Die Afrikaanse Taalmuseum en -monument (ATM) in die Paarl het so pas ŉ nuwe raad verwelkom wat deur die nasionale Departement van Kuns en Kultuur aangestel is.
Prof. Elvis Saal, voorsitter, het sy MA in Afrikaans cum laude verwerf en is tans die hoof van Afrikaans Taalkunde by die Universiteit van Suid-Afrika. Hy het al talle artikels wat op tale, en spesifiek op Afrikaans, fokus in verskeie vakjoernale gepubliseer. Hy is onder meer ’n lid van die Afrikaanse Taalraad en die Linguistevereniging van Suider-Afrika.
Adv. Penelope Magona, ondervoorsitter, het ŉ LLM-graad in Arbeidsreg aan die Universiteit van Suid-Afrika verwerf en is ’n lid van die Kaapse Balie. Sy is ’n kommissaris van die hof vir kleinsake en tree soms as ’n waarnemende regter in die Wes-Kaapse Hooggeregshof op. Die viertalige Magona is ŉ raadslid van die Kunstekaap, ’n lid van die Black Lawyers Association en ŉ lewer ook motiveringspraatjies by skole.
Mnr. Jurie Saal het ’n Honneursgraad in Linguistiek aan die Universiteit van die Wes-Kaapland verwerf asook verskeie finansiële kwalifikasies. Hy het as ’n onderwyser en dosent gewerk waarna hy ŉ menslike hulpbronne- en administratiewe bestuurder by verskeie maatskappye en onderwyskollegas was. Hy het onder meer ook as direkteur van die Vereniging van Staatsdiensamptenare gedien.